IZVEDBENA UREDBA KOMISIJE (EU) 2018/2018

z dne 18. decembra 2018

o določitvi posebnih pravil v zvezi s postopkom, ki ga je treba upoštevati za izvedbo ocene tveganja zelo tveganih rastlin, rastlinskih proizvodov in drugih predmetov v smislu člena 42(1) Uredbe (EU) 2016/2031 Evropskega parlamenta in Sveta

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (1) ter zlasti člena 42(6) Uredbe,

ob upoštevanju naslednjega:

(1) Da bi bila ocena tveganja iz člena 42(4) Uredbe (EU) 2016/2031 izvedena v razumnem roku in na podlagi pravočasne obdelave tehnične dokumentacije, bi bilo treba določiti pravila.

(2) Za izvedbo navedene ocene tveganja bi morala Komisiji predložiti vlogo izključno nacionalna organizacija za varstvo rastlin (v smislu Mednarodne konvencije o varstvu rastlin) tretje države. Tako se zagotovi, da pristojni javni organ tretje države potrdi vse potrebne elemente za oceno tveganja v zvezi z rastlinami, rastlinskimi proizvodi ali drugimi predmeti, ki so namenjeni vnosu na ozemlje Unije. To je potrebno zaradi verodostojnosti in utemeljitve ocene tveganja kot podlage za ukrepe, ki se sprejmejo v skladu s členom 42(4) Uredbe (EU) 2016/2031. Navedene določbe bi se morale uporabljati brez poseganja v pravico Komisije, da Evropsko agencijo za varnost hrane (EFSA) zaprosi za znanstvena mnenja v skladu s členom 29 in znanstveno ali tehnično pomoč v skladu s členom 31 Uredbe (ES) št. 178/2002 Evropskega parlamenta in Sveta (2).

(3) Tehnična dokumentacija bi morala vsebovati podatke o blagu, ki je namenjeno vnosu na ozemlje Unije, ter podatke o določitvi škodljivih organizmov, ki so morda povezani z blagom v državi izvoznici, podatke o nacionalnih fitosanitarnih ukrepih za zmanjševanje tveganja, uradnih pregledih ter tretiranju in obdelavi blaga ter kontaktne podatke fizične osebe, odgovorne za stike s Komisijo in EFSA. Takšni podatki so bistveni za izvedbo ocene tveganja blaga in za opredelitev vrst škodljivih organizmov, za katere bi se lahko zahtevali fitosanitarni ukrepi za zmanjševanje tveganja.

(4) Da bi imela EFSA vse potrebne elemente za izvedbo ocene tveganja, bi morala tehnična dokumentacija vsebovati informacije, določene v dokumentu EFSA z naslovom „Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031“ (3) (Informacije, ki jih mora vsebovati dokumentacija, da bi lahko podprla povpraševanja za uvoz zelo tveganih rastlin, rastlinskih proizvodov in drugih predmetov, kot je predvideno v členu 42 Uredbe (EU) 2016/2031).

(5) Primerno je, da Komisija po potrditvi prejema tehnične dokumentacije prouči, ali slednja vsebuje zahtevane informacije, in po potrebi zahteva dodatne informacije ali pojasnila ter tako zagotovi, da vloga vsebuje vse zahtevane in ustrezne elemente za oceno tveganja.

(6) Za zagotovitev preglednega, učinkovitega in pravočasnega postopka ocene tveganja bi bilo treba določiti pravila v zvezi z izvedbo ocene tveganja s strani EFSA, njeno komunikacijo z vložnikom in objavo navedene ocene.

(7) Da bi preprečili, da razkritje nekaterih informacij škoduje konkurenčnemu položaju nekaterih tretjih strank, bi bilo treba ustrezno uporabljati določbe o zaupnosti iz Uredbe (ES) št. 178/2002.

(8) Zaradi pravne varnosti bi se morala ta uredba začeti uporabljati od istega datuma kot Uredba (EU) 2016/2031.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Predmet urejanja in področje uporabe Ta uredba določa postopke za oceno tveganja iz člena 42(4) Uredbe (EU) 2016/2031 za zagotovitev, da se takšna ocena izvede v razumnem roku in na podlagi povpraševanja po uvozu blaga, ki mu je priložena celovita tehnična dokumentacija, ter da se zanjo uporablja opredeljen postopek.

Člen 2 Predložitev tehnične dokumentacije Tehnično dokumentacijo za izvedbo ocene tveganja iz člena 42(4) Uredbe (EU) 2016/2031 lahko Komisiji predloži izključno nacionalna organizacija za varstvo rastlin tretje države. Tehnični dokumentaciji so priloženi elementi, ki kažejo, da obstaja povpraševanje po uvozu v smislu člena 42(5) Uredbe (EU) 2016/2031.

Člen 3 Vsebina tehnične dokumentacije Tehnična dokumentacija za vsako rastlino, rastlinski proizvod ali drug predmet vsebuje vse naslednje elemente: (a) informacije o blagu, vključno s tretiranjem in predelavo blaga; (b) informacije o določitvi škodljivih organizmov, ki so morda povezani z blagom v državi izvoznici; (c) informacije o fitosanitarnih ukrepih za zmanjševanje tveganja in uradnih pregledih; (d) kontaktne podatke kontaktne točke nacionalne organizacije za varstvo rastlin tretje države, odgovorne za stike s Komisijo in Evropsko agencijo za varnost hrane (EFSA). Tehnična dokumentacija vsebuje tudi vse elemente iz dokumenta EFSA z naslovom „Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031“ (Informacije, ki jih mora vsebovati dokumentacija, da bi lahko podprla povpraševanja za uvoz zelo tveganih rastlin, rastlinskih proizvodov in drugih predmetov, kot je predvideno v členu 42 Uredbe (EU) 2016/2031). Vložnik lahko navede informacije, katerih razkritje bi lahko škodovalo konkurenčnemu položaju določene tretje stranke in ki bi jih bilo treba zato v skladu s členom 6 te uredbe obravnavati kot zaupne. V takih primerih se poda preverljiva utemeljitev. Dokumentacija se predloži v enem od uradnih jezikov Unije.

Člen 4 Prejem in proučitev tehnične dokumentacije s strani Komisije Komisija potrdi prejem tehnične dokumentacije. Komisija prouči, ali tehnična dokumentacija vsebuje informacije iz točk od (a) do (d) prvega odstavka člena 3, in lahko od vložnika zahteva dodatne informacije ali pojasnila, kot je zahtevano v vsebini in predmetu navedene tehnične dokumentacije. Če Komisija ugotovi, da so navedene zahteve izpolnjene, posreduje tehnično dokumentacijo EFSA in o tem ustrezno obvesti države članice.

Člen 5 Izvedba in zaključek ocene tveganja EFSA preveri, ali je tehnična dokumentacija v skladu z njenim dokumentom iz drugega odstavka člena 3, in lahko od vložnika zahteva dodatne informacije ali pojasnila, kot je zahtevano v vsebini in predmetu tehnične dokumentacije. Po navedenem preverjanju EFSA nadaljuje z oceno tveganja. EFSA lahko v času izvedbe ocene tveganja neposredno komunicira z vložnikom in od njega zahteva dodatne informacije ali pojasnila. EFSA o vsakem komuniciranju z vložnikom obvesti Komisijo. EFSA oceno tveganja zaključi v razumnem roku in jo predloži Komisiji. EFSA oceno tveganja objavi v EFSA Journal. Na podlagi navedene ocene tveganja Komisija po potrebi spremeni seznam zelo tveganih rastlin, rastlinskih proizvodov in drugih predmetov iz člena 42(3) Uredbe (EU) 2016/2031 v skladu s členom 42(4) navedene uredbe.

Člen 6 Zaupnost Za namene te uredbe se ustrezno uporabljajo določbe iz člena 39 Uredbe (ES) št. 178/2002 v zvezi z zaupnostjo informacij, ki jih predloži vložnik.

Člen 7 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije. Uporablja se od 14. decembra 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 18. decembra 2018 Za Komisijo Predsednik Jean-Claude JUNCKER

(1) UL L 317, 23.11.2016, str. 4.

(2) UL L 31, 1.2.2002, str. 1.

(3) European Food Safety Authority (EFSA), Dehnen-Schmutz, K., Jaques Miret, J. A., Jeger, M., Potting, R., Corini, A., Simone, G., Kozelska, S., Munoz Guajardo, I., Stancanelli, G., in Gardi, C., 2018. Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031 (Informacije, ki jih mora vsebovati dokumentacija, da bi lahko podprla zahtevke za uvoz zelo tveganih rastlin, rastlinskih proizvodov in drugih predmetov, kot je predvideno v členu 42 Uredbe (EU) 2016/2031)). Povezane objave EFSA 2018:EN-1492, 22 str. doi:10.2903/sp.efsa.2018.1492.